आशीर्वाद बाल स्वास्थ्य गारंटी योजना में अभ्यर्थियों का कम संख्या में पहुंचना यह साबित कर रहा है कि एमबीबीएस डिग्री धारक अभ्यर्थी अब सरकारी सेवा में नहीं जाना चाहते हैं। पढ़ाई पूरी करने के बाद वह या तो महानगरों की ओर रुख कर रहे हैं या खुद का नर्सिंग होम खोलने की जुगत में रहते हैं। जिला चिकित्सालय में तैनात एक चिकित्सक की मानें तो सरकारी नौकरी में आने पर काम अधिक करना पड़ता है। मरीजों का दबाव रहता है। निरक्षर और राजनीतिक लोग अन्यथा दबाव बनाते हैं। ऐसे में काम करना ज्यादा चुनौतीपूर्ण हो जाता है। साथ ही काम के हिसाब से तनख्वाह भी नहीं मिलती। जबकि प्राइवेट प्रैक्टिस ज्यादा सुविधाजनक है। जब कम काम करके ज्यादा पैसे मिलें तो कोई सरकारी नौकरी क्यों करना चाहेगा। मुख्य चिकित्साधिकारी कार्यालय में बीते 22 दिसंबर को जिले में आशीर्वाद बाल स्वास्थ्य गारंटी योजना के तहत 15 पदों पर भर्ती के लिए साक्षात्कार हुआ। कुल 17 लोगों ने आवेदन किया था लेकिन साक्षात्कार में मात्र चार एमबीबीएस ही शामिल हुए। विभाग अब इनकी जगह पर बीडीएस चिकित्सकों की नियुक्ति करेगा।